苏轼
游净居寺（并叙）
净居寺，在光山县南四十里大苏山之南、小苏山之北。
寺僧居仁为余言：齐天保中，僧思惠过此，见父老问其姓，曰苏氏，又得二山名。
乃叹曰：吾师告我，遇三苏则住。
遂留结庵。
而父老竟无有，盖山神也。
其后僧智凯见思于此山而得法焉，则世所谓思大和尚、智者大师是也。
唐神龙中，道岸禅师始建寺于其地，广明庚子之乱，寺废于兵火，至乾兴中乃复，而赐名曰梵天云。
十载游名山，自制山中衣。
愿言毕婚嫁，携手老翠微。
不悟俗缘在，失身蹈危机。
刑名非夙学，陷阱损积威。
遂恐死生隔，永与云山违。
今日复何日，芒鞋自轻飞。
稽首两足尊，举头双涕挥。
灵山会未散，八部犹光辉。
愿従二圣往，一洗千劫非。
徘徊竹溪月，空翠摇烟霏。
钟声自送客，出谷犹依依。
回首吾家山，岁晚将焉归。